DA Den Europæiske Unions Tidende CE 84/531

(2004/C 84 E/0608)

SKRIFTLIG FORESPØRGSEL P-0094/04

af Adriana Poli Bortone (UEN) til Kommissionen

(16. januar 2004)

Om: Reform af den fælles markedsordning for tobak

Den 18. november 2003 fremsatte Kommissionen en række lovgivningsmæssige forslag med det formål at reformere den fælles markedsordning for tobak. Forslagene går ud på at ophæve den nuværende markedsordning og gradvis fjerne enhver form for støtte til tobaksproduktionen i Europa.

Da afskaffelsen af støtten vil betyde enden på tobaksproduktionen i Europa og forarbejdningsindustrien derpå ikke vil have andet valg end at skaffe forsyninger i udlandet, kan Kommissionen oplyse følgende:

— Mener den, at de samfundsøkonomiske problemer, der skabes i visse områder i Unionen af den gradvise afskaffelse af denne afgrøde, vil blive opvejet af konkrete fordele i form af bekæmpelse af tobaksrygning?

— Anser den det ikke for ulogisk at afskaffe tobaksproduktionen i Europa, mens der samtidig ikke indføres nogen bestemmelser om en form for beskyttelse mod import af tobak fra udlandet?

— Mener den, at der er nogen mening i at afskaffe tobaksproduktionen i Europa, når forbruget af produktet bliver ved med at være lovligt og der er en stærk efterspørgsel derefter på markedet?

Svar afgivet på Kommissionens vegne af Franz Fischler

(11. februar 2004)

Forslaget om en reform af råtobakssektoren sigter ikke mod at afvikle tobaksproduktionen i EU som nævnt af det ærede medlem.

Formålet med reformen er at erstatte den produkt-relaterede støtte til råtobakssektoren med en indkomststøtte til producenterne, som det var tilfældet med alle produkter ved reformen af den fælles landbrugspolitik i juni 2003. Størstedelen af producenterne af råtobak vil fortsat modtage den samme støtte, som de modtog i referenceperioden, uden at være forpligtet til at producere tobak, men det vil stadigt være lovligt at producere tobak, hvis producenterne ønsker at gøre det.

Det samlede budget for tobakssektoren vil fortsat være det samme, og den del, der ikke udbetales til producenterne som koblede eller frakoblede betalinger, vil blive overført til et finansielt rammebeløb, der vil blive brugt i de medlemsstater, hvor midlerne til rammebeløbet indsamles. Midlerne i rammebeløbet vil blive administreret efter lovgivningen om udvikling af landdistrikterne og vil ved at bidrage til forbedringer i infrastrukturen i tobaksavlsområderne og ved at støtte producenter, der ønsker at skifte over til andre produkter eller andre økonomiske aktiviteter afhjælpe de socioøkonomiske problemer i tobaksavls-områderne.

Da Kommissionen ikke forbyder tobaksproduktion, vil import af sådanne produkter fortsat være lovlig, og Kommissionen træffer ingen aktioner mod sådan import.

Hvad angår spørgsmålet om bekæmpelse af tobaksrygning, kan det siges, at selv om afskaffelsen af den produktrelaterede støtte måske ikke direkte vil påvirke tobaksforbruget på kort sigt, jf. Kommissionens rapport om udvidet evaluering af indvirkning på miljøet, er det klart, at der kræves en bedre overensstemmelse med sundhedspolitikken for at bevare EU-borgernes tillid, og Kommissionen vil fortsætte sine kampagner for at forbedre folks bevidsthed om de skadelige virkninger af alle former for tobaksforbrug.